De 11 nordjyske kommuner er fredag morgen gået i gang med at fintælle stemmerne på Socialdemokratiet til regionsrådsvalget igen. Det sker, da der kun er en enkelt stemme til forskel mellem Morten Klessen (S), som blev valgt ind, og Lis Mancini (S), som ikke blev valgt ind. - Det er da så spændende. Det er bare valget, der bliver ved med give, siger Morten Klessen, i en munter tone (S). Han endte på 1397, mens Lis Mancini fik 1396 stemmer. - Det her er beviset på, hvorfor det er så vigtigt, at man får stemt. En stemme fra eller til er der mange, der tænker, men det kan altså være fuldstændig afgørende, siger hun. Vil gerne blive Lis Mancini har siddet i regionsrådet siden 2010, og hun er ærgerlig ved tanken om, at det måske er slut. - Jeg har været med til at søsætte projekter, som jeg meget gerne vil være med til at færdiggøre, siger hun. Men hvis det nu skulle ende med, at hun ikke får en plads i regionsrådet, er hun trods alt glad for at vide, at hun har en plads i rådet som suppleant. - Det er det her, jeg brænder for, og derfor vil jeg stadig holde mig ajour i forhold til regionsrådets arbejde. Det vil jeg slet ikke kunne lade være med, for det er bare sådan, jeg er, siger Lis Mancini (S). Afgørelse i eftermiddag Kommunerne har indkaldt mandskab til at foretage fintællingen i løbet af formiddagen, og dermed regner regionen med at kunne offentliggøre det endelige resultat sidst på eftermiddagen. - Det er virkelig mange stemmer, der skal tælles efter, så det vil tage noget tid, men vi regner med at have en afgørelse sidst på eftermiddagen, siger Jørgen Krogh, sekretariatschef, regionssekretariatet. Hvis fintællingen viser sig at ende uafgjort, skal det afgøres ved en lodtrækning.

Referat:
Selvom valget til kommunalbestyrelserne og regionsrådet er forbi, er der stadig to kandidater, der hungrer efter afklaring.